Lüganuse Vallavalitsus ja Vallavolikogu

Lüganuse ja Matka külade

elanike ja kinnistuomanike esindajad Meie: 24.08.2020. a.

Kaja Toikka

toikka.kaja@gmail.com

Laila Meister

laila@eb.ee

Lidia Tauer

tauerlydy@hot.ee

**TÄIENDATUD ETTEPANEK Matkapealse väärtusliku maastiku Lüganuse valla üldplaneeringusse lisamiseks ja kohaliku tähtsusega kaitse alla võtmiseks**

Vastavalt Looduskaitseseaduse § 4 lg 7, § 7 lg 1, § 8 ja § 9 lg 2 teeme ettepaneku võtta väärtusliku maastikuna kohaliku kaitse alla poollooduslikud rohumaad Lüganuse-Matka piirkonnas (Lisa 1 kaart, Pärandkoosluste Kaitse Ühingu (PKÜ) poolt inventeeritud ala piiratud sinisega, taotletav ala piiratud punasega).

**Ala lühikirjeldus ja seletuskiri piiride kohta**

Taotletava maastikukaitseala territoorium asub Lüganuse vallas Lüganuse ja Lüganuse-Matka külade vahetus läheduses kahel pool Lüganuse-Purtse maanteed ja Purtse-Matka külas.

Matkapealse maastikukaitseala eesmärgiks on kaitsta olemasolevaid niisketeks looniitudeks hinnatud looduslikke rohumaid ja neil asuvaid arheoloogiamälestisi. Kaitseala piirid on tõmmatud nii, et nad hõlmaksid Lüganuse-Matka ja Purtse-Matka üles harimata looduslikke rohumaid ja Purtse-Matka kadastikke. Piirid kulgevad mööda kõlvikute piire ja kraave. Kaitseala piiridest on välja jäetud hooldatud õuealad ja ülesküntud alad, niipalju kui Maa-ameti ja Google Mapsi kaardid võimaldasid neid ära tunda. Teeme ettepaneku moodustada Matkapealse maastikukaitseala kahe lahustükina, kuna Lüganuse-Matka ja Purtse-Matka külade vaheline rohumaa on olnud üles haritud ega ole enam looduslik.

Ümbritsev maastik on kasutuses karjamaana. Läheduses voolab Purtse jõgi maalilise paekivist kanjoniga. Taotletava ala sihtotstarve on maatulundusmaa, mis on kasutuses heina- ja karjamaana. Lüganuse-Matka piirkonnas on 19 majapidamist. Ala hõlmab Lüganuse-Matka külas järgmisi kinnistuid: Londi, Külaotsa, Tähekese, Loigu, Kivi, Kirsi, Kalme, Kritiku, lisaks Muda kinnistu külavaheteest ida poole jääv osa, Tiigi kinnistu õuealast ida ja kirde poole jääv heinamaaosa koos tiigiga, Kuuse kinnistu külavaheteest ida poole jääv heinamaaosa ilma õuealadeta, Teeääre heinamaa väljaspool õueala, Lüganuse tee 53 heinamaa väljaspool õueala omanikuga kokkulepitud ulatuses (Maa-ameti Geoportaal 2020, Google Maps). Purtse-Matka külas on 16 majapidamist: Kuusetalu, Uustalu, Suurekaevu, Vaikse, Lõbusa, Mardika, Lauri, Kari, Malva, Männiksaare, Roosi, Kuusmiku, Kastani, Tammevälja, Kopli, Lavi. Kogukond on valmis protsessi igas etapis kaasa rääkima.

1. **Kaitse alla võtmise põhjendus**

Keskkonnaministeeriumi 19.05.2017 kirjas Lüganuse Vallavalitsusele (Lisa 2) öeldakse, et Lüganuse-Matka looniidud on väärtus, mida on võimalik kohalikul tasandil kaitsta Looduskaitseseaduse alusel. Kirjas öeldakse ka, et riiklik prioriteet näeb ette olemasolevate kaitstavate loodusobjektide poollooduslike koosluste seisundi parandamist, mitte täiendavate alade kaitse alla võtmist.

Looduskaitseseaduse alusel loodusobjekti kaitse alla võtmise eeldus on selle **ohustatus, haruldus,** tüüpilisus, **teaduslik, ajaloolis-kultuuriline või esteetiline väärtus** või rahvusvahelisest lepingust tulenev kohustus (§ 7 lg 1).

Tegemist on osaga maakondliku tähtsusega väärtuslikust maastikust: niiskete looniitude tüübirühma kuuluva rohumaaga (kood 2112, Paal 1997; koos kuivade looniitudega vastab Euroopa Loodusdirektiivi elupaigatüübile 6280 – Põhjamaised lood ja eelkambriumi karbonaatsed silekaljud, Paal 2000), millel leidub mitmeid kiviaedu, lohukive, I aastatuhandesse dateeritud kivikalme ja muistsed põllupeenrad, neist osa avastatud 2018. a. arheoloogilise inventeerimise käigus (Lisa 3). PKÜ poolt 2011. a. koostatud juhendis Eesti loopealsete ja kadastike hooldamiseks ja taastamiseks on loopealsete tänapäevase leviku kaardil (Helm 2011: joonis 3, lk 5) väheste Ida-Virumaal säilinud looniitude hulgas ära märgitud ka Lüganuse-Matka ja Purtse-Matka looniidud (**haruldus** nii maakondlikul kui ka kohalikul tasandil).

Taotletaval maastikukaitseala maastikul on Looduskaitseseaduse mõistes **ajaloolis-kultuuriline** **väärtus**. Ida-Viru maakonnaplaneeringus 2030+ on maakondliku tähtsusega väärtusliku maastikuna ära toodud muuhulgas ka Lüganuse-Purtse piirkonna alla kuuluv Lüganuse-Matka ja Purtse-Matka piirkond, mis on koos ümbritsevate küladega moodustanud ajaloolise asustuskeskuse. Lüganuse-Matka ja Purtse-Matka maastikul, Purtse jõe vasakkaldal, leidub osalt kaitse all ja osalt kaitse alla võtmata vanu kiviaedu, umbes paarituhande aasta vanuseid lohukive, muistseid põllupeenraid ning I aastatuhandesse dateeritud suur kalmekompleks. Lähiümbruses leidub kaks muistset linnusekohta, keskaegne kirik, asulakohti ja kalmistu. Sealne maastik on säilitanud oma ajaloolise ilme (mida näitab ka Maa-ameti kaardiserveri ajalooliste aluskaartide võrdlus) ja jäänud suuremast tööstusmõjust puutumata, mis eriti Ida-Virumaa tööstuspiirkonnas on väärtus omaette. Lüganuse-Purtse asustusüksusest ida pool teist nii hästi säilinud ja kompaktset muististe kontsentratsiooniala ei olegi, mis muudab Lüganuse-Purtse ala atraktiivseks, et eksponeerida muinas- ja keskaja mälestisi nii ajaloohuvilistele matkajatele-turistidele kui ka kooliõpilastele (**teaduslik-hariduslik väärtus**).

Taotletava ala Looduskaitseseaduse mõistes **esteetiline väärtus** seisneb igasse ilmakaarde avatud vaadete olemasolus. Samuti saab Lüganuse-Matkas ja Purtse-Matkas liikuja aimu muinasaegsest maastikust, kuna sealset ala on kasutatud heina- ja karjamaana ning muinasaegsed mälestised on tänini säilinud. Loopealseid on nimetatud ka maailma põhjapoolseimateks steppideks (Helm, Zobel, Pärtel, Reinloo 2011) ja Matkapealne kui sellisena meie ajani säilinud liigsest inimtegevusest puutumata preeriasarnane ala on väärtus omaette. Sügis-talvise sombuse ilmaga jätab Matkapealne kõleda ja troostitu tuulepealse maa mulje, kuid selge ilmaga, eriti kevad-talvisel ja kevad-suvisel ajal, tekitab vaade Matkapealselt või Matkapealsele merevaatega sarnase esteetilise naudingu. Selgetel varahommikutel ja hilisõhtutel koos looduse helide, värvidemängu ja udus ujuvate põõsastega on Matkapealne eriliselt kaunis. Lüganuse ja Matka piirkonna inimeste jaoks on taoline maastik osaks sealsete külade ja külaelanike põlisest identiteedist.

Ala **ohustatus** seisneb järgmistes asjaoludes. Lüganuse-Matka ja Purtse-Matka piirkonna näol on tegemist hüdrogeoloogiliselt äärmiselt tundliku alaga (Eesti Geoloogiakeskus 2001). Kohati on esimene põhjaveekiht maapinnale lähemal kui 2 meetrit (OÜ Viru Geoloogia 2004, OÜ J. Viru Markšeideribüroo 2005, Vastuväide Lüganuse lubjakivikarjääri maavara kaevandamise loa taotlusele 2017). Põhjavesi on antud piirkonnas looduslikult kaitsmata. Kuna alal asub väiksemaid karstilehtreid, on põhjaveereostuse oht eriti suur. Kui lähedalasuv Uhaku karstiala on võetud kaitse alla, siis Matkapealsel asuvaid karstunud alasid ja karstitiike, nende veerežiimi ja võimalikku loodusväärtust seni uuritud ei ole. Lüganuse ja Matka külade kaevuvee olemasolu ja kvaliteedi säilimise seisukohast on ala hüdrogeoloogilise terviklikkuse säilimine väga oluline. Kuna sealne maapõu sisaldab ehituseks sobivat paekivi, võib maastikku tulevikus ohustada kaevandamine. Nii põhjaveele kui pärandmaastikule ja looduskeskkonnale on kahjulik ka tuulegeneraatorite aluste paigaldamine. Ilma kaitsestaatuseta ja -piiranguteta võib igasugune arendustegevus alal kahjustada või hävitada eelpoolloetletud muistiseid.

Lüganuse Tagaküla Seltsing (praeguseks registreeritud MTÜ-na) tellis 2005. aastal Pärandkoosluste Kaitse Ühingult ekspertiisi Lüganuse-Matka küla mõningatele maaüksustele eesmärgiga teha kindlaks, kas seal on tegu kaitsmist vääriva looniiduga. PKÜ esindaja Kadri Tali inspekteeris sama aasta juulis-augustis Lüganuse-Matkas maa-ala kokku 89 hektaril (Lisa 1, Lisa 4). Ekspertiisi tulemusena selgus, et ala tervikuna kuulub niiskete looniitude tüübirühma ning arvestades, et Ida-Virumaal on looduslikus seisundis niite vähe säilinud, on sellise suurepinnalise looniiduala olemasolu väärtus omaette. Eksperdi soovitus oli, et kuna looduslikus seisundis suuremapindalalisi looniite leidub Ida-Virumaal veel lisaks vaid Purtse-Matkas, oleks mõistlik võtta kaitse alla nii suur ala kui võimalik, soovitavalt liites sinna ka Purtse-Matka looniidud.

Oma 15.03.2017 kirjas Lüganuse ja Matka külade elanike esindajale Kaja Toikkale (Lisa 5) kinnitas PKÜ juhatuse liige Jaak-Albert Metsoja, et PKÜ seisukoht on endine (Lisa 3): **Võttes arvesse eeltoodut ja ka asjaolu, et kõnealuses piirkonnas kaitsealused suuremad loopealsete-massiivid puuduvad, samuti Teie kinnitust, et loopealse hooldamiseks karjatamise teel on kohapealne huvi olemas, toetab Pärandkoosluste kaitse ühing kõigiti Teie algatust Lüganuse-Matka looniitude kohaliku kaitse alla võtmiseks.**

1. **Kaitse alla võtmise eesmärk**

Matkapealse poolloodusliku rohumaa kohaliku kaitse alla võtmise eesmärgiks on säilitada sealne ajalooline pärandmaastik kui Ida-Virumaal haruldane kooslus ja kaitsta seda liigse inimmõju, mh. lubjakivi kaevandamise eest. Lüganuse-Matka maastik moodustab koos Purtse-Matka rohumaadega suhteliselt suureulatusliku lagedate niiskete looniitude kompleksi, kus leidub vanu kiviaedu, mitmeid lohukive, muistseid põllupeenraid, muinasaegseid kalmeid, aga ka väiksemaid karstilehtreid ja kadastikke. Matkapealse maastik on säilinud muinasajast tänapäevani praktiliselt muutumatuna ja seal saab eksponeerida muinasaega nii ajaloohuvilistele matkajatele-turistidele kui ka kooliõpilastele.

Lüganuse ja Lüganuse-Matka külade kaevuvee olemasolu ja kvaliteedi säilimise seisukohast on Matkapealse hüdrogeoloogilise terviklikkuse säilimine väga oluline. Lüganuse-Matka ja Purtse-Matka piirkonna näol on tegemist hüdrogeoloogiliselt äärmiselt tundliku alaga. Kohati on esimene põhjaveekiht maapinnale lähemal kui 2 meetrit. Põhjavesi on antud piirkonnas looduslikult kaitsmata. Samas ohustab maastikku kaevandamine, kuna maapõu sisaldab ehituseks sobivat paekivi.

1. **Kaitseks kavandatavate piirangute kirjeldus**

Vastavalt Ida-Viru maakonnaplaneeringu 2030+ Lisa 5-s „Ida-Virumaa asustust ja maakasutust suunavad tingimused väärtuslikel maastikel“ esitatule seame Matkapealse väärtusliku maastiku kaitseala loomise eesmärgiks säilitada Lüganuse-Matka ja Purtse-Matka väärtusliku maastiku omapära, säilitada silmapaistvalt ilusad vaatekohad ning uute ehitiste, rajatiste ja joonobjektide projekteerimisel tagada olemasolevate väärtuste säilimine ning maastikuarhitektuuriline sobivus väärtusliku maastiku taustaga.

Paepealsel alal paiknevana ohustab Matkapealse poollooduslikke niitusid lubjakivi kaevandamine, mis lisaks põhjaveekihtide kahjustamisele muudab ka maastiku üldilmet. Lüganuse-Matka ja Purtse-Matka põhjaveekihtidele mõjub kahjustavalt ka tuulegeneraatorite aluste rajamine. Seetõttu on lubamatu antud piirkonda kaevanduste ja tuuleparkide rajamine.

Karjatamise korral tuleb hoiduda niidukamara liigsest kahjustamisest. Seega võiks talvine karjatamine olla keelatud, kuna talvisel karjatamisel ei võimaldata taimedele piisavat puhkeperioodi, samuti suureneb niidukamara kahjustumise tõenäosus. Ebapiisava karjatamiskoormuse puhul võiks rakendada niitmist suve teisel poolel. Karjatamise puhul tuleb arvestada loopealsetele niitudele seatud karjatamiskoormuse piirangutega.

Elamualade lähedal asuvana peab antud poollooduslikul rohumaal olema keelatud väetiste ning biotsiidide kasutamine ning elukohale mittespetsiifiliste looma- ja taimeliikide introdutseerimine. Eemaldada tuleb invasiivsete võõrliikide nn. musta nimekirja kuuluvad isendid. Ei saa lubada niidukamarat kahjustavaid tegevusi (intensiivne mootorsõidukitega sõitmine, kündmine, külvamine, freesimine, metsastamine). Samuti peavad olema keelatud uute elamurajoonide, karjääride ja tuulikuparkide rajamine. Niidukamara ja mullapinna ulatusliku kahjustumise tagajärjel on väärtusliku maastiku ning selle poolloodusliku koosluse säilimine või taastumine ebatõenäoline.

Karjatamine poollooduslikul niidul on liigirikkuse ja avatud maastiku säilimise jaoks hädavajalik. Matkapealse rohumaa säilimise tagab sobiva karjatamiskoormusega karjatamine. Soosida tuleks rekreatiivseid ja hariduslikke tegevusi – matkamist-jalutamist, loodusõppe eesmärgil kooliekskursioone. MTÜ Purtse Jõe Arenduskeskuse juhtimisel on praegu käimas projekt, mille eesmärgiks on eksperimentaalajaloo õppeprogrammide ja matkamarsruutide väljatöötamine Purtse jõe alamjooksul, muuhulgas ka Lüganusel ja Lüganuse-Matkas. Matkapealse maastik on pärand meie esivanematelt ning kannab tuhandeid aastaid ajalugu.

Prahi ärapanekuks peavad olema ette nähtud vastavad kohad (prügikastid).

Lubatud on ehitiste rajamine õuealadele ja hoonete taastamine olemasolevatel vundamentidel. Lisaks on uute elamute ja õuealade rajamine lubatud, järgides hajaasustuse põhimõtteid ja olemasoleva hoonestuse arhitektuurilist üldilmet.

1. **Kaitse alla võtmisega ja kaitse korraldamisega seotud kulutuste hinnang**

Matka poolloodusliku rohumaa väärtusliku maastikuna kaitse alla võtmisega säilitataks olemasolev olukord, kuid kaitse alla võtmisega ja kaitse korraldamisega seotud kulud hõlmaksid järgmisi tegevusi. Viitade ja infotahvlite tekstimaterjali koostamise ning viitade ja infotahvlite paigaldamise ning hooldamise eest vastutavad kohalikud MTÜ-d koos kogukonnaga. Võsaraiet ega samblaeemaldust kividelt teostama ei pea. Prügikastid paigaldab ja prügivedu korraldab Lüganuse Vallavalitsus. Heakorra-alast järelevalvet teostab kohalik kogukond. Kuna Matkapealse taimkatte inventeerimine toimus viimati 15 aastat tagasi, oleks vajalik tellida PKÜ-st uus inventeering, mille eest vastutaksid kohalikud MTÜ-d. Maastikukaitseala kaitsekorralduskava koostamise eest vastutaksid kohalikud MTÜ-d koostöös Lüganuse Vallavalitsusega. Võimalikud rahastamise allikad võiksid olla näiteks KIK, KüSK, KOP.

Poollooduslik toimimisviis loopealsel annaks majanduslikku tulu ka nn. niiduliha (ingl. k. *meadow meat*, pärandkooslusi hooldavate loomade ökoloogiliselt puhas liha, millel on Lääne-Euroopas ning Põhjamaades arvestatav turg) tootmisel.

**Lisa 1:** Kaart – maastikukaitseala ettepaneku ala, parandatud.

**Allakirjutanud:**

Kaja Toikka

/allkirjastatud digitaalselt/

Laila Meister

/allkirjastatud digitaalselt/

Lidia Tauer

/allkirjastatud digitaalselt/

**Kasutatud allikad:**

Maa-ameti Geoportaal, 2020. Kaardirakendused. <https://geoportaal.maaamet.ee/est/Kaardirakendused-p2.html>

Looduskaitseseadus, RT I, 22.02.2019, 21. <https://www.riigiteataja.ee/akt/122022019021>

|  |  |
| --- | --- |
|  |  |

Helm, A., Zobel, M., Pärtel, M., Reinloo, A., 2011. Kiiret taastamist vajab 6000 hektarit Eesti loopealseid. Eesti Loodus.<http://www.eestiloodus.ee/artikkel4075_4056.html>

Helm, A., 2011. Eesti loopealsed ja kadastikud. Juhend koosluste hooldamiseks ja taastamiseks. Tartu Ülikool, Pärandkoosluste Kaitse Ühing, Koostatud Keskkonnaameti tellimusel. <https://www.keskkonnaamet.ee/sites/default/files/loopealsete_ja_kadastike_hoolduskava_0.pdf>

Paal, J., 1997. Eesti taimkatte kasvukohatüüpide klassifikatsioon. Tallinn. <https://www.botany.ut.ee/jaanus.paal/Jaanuse_Artiklite_koopiad/kasvukohatyypide.klassifikatsioon.Paal.pdf>

Paal, J., 2000. „Loodusdirektiivi” elupaigatüüpide käsiraamat. TÜ botaanika ja ökoloogia instituut, Tartu. <https://www.botany.ut.ee/jaanus.paal/n2000.pdf>

Ida-Viru maakonnaplaneering 2030+ Lisa 5, maakonnaplaneeringu teemaplaneering „Ida-Virumaa asustust ja maakasutust suunavad tingimused väärtuslikel maastikel“, 2003. Seletuskiri. Ida-Viru Maavalitsus, Jõhvi. <https://maakonnaplaneering.ee/documents/2845826/18529919/Seletuskiri.pdf/0b2e5f98-f0ff-4970-ad3f-bce52fc5828f>

Eesti Geoloogiakeskus, 2001. Eesti Põhjavee Kaitstuse Kaart. Tallinn.

MTÜ Lüganuse Tagaküla, Lüganuse Küla Seltsi ja Purtse Jõe Arenduskeskuse VASTUVÄIDE Lüganuse lubjakivikarjääri maavara kaevandamise loa taotlusele Ida-Viru maakonnas Lüganuse vallas Matka külas Murru kinnistul, 23.01.2017. a.

OÜ J. Viru Markšeideribüroo, 2005. Maavara kaevandamise loa taotlus Murru lubjakivikarjääris. Seletuskiri. Tallinn.

OÜ Viru Geoloogia, 2004. Aruanne Lüganuse lubjakivi uuringualal tehtud geoloogiliste tööde kohta.